กองทุนอินฟราสตรัคเจอร์ใกล้เกิด
SPCGระดมเงินผ่านแน่นอน EGCOทุ่ม450ล.ลุยโรงไฟฟ้า
20 มิ.ย. 2555

SPCGระดมเงินผ่านแน่นอน EGCOทุ่ม450ล.ลุยโรงไฟฟ้า
ก.ล.ต.ฟุ้งธุรกิจสนใจตั้งกองทุนโครงสร้างพื้นฐานด้าน พลังงานแสงอาทิตย์ตั้งแน่ ชี้มีต้นทุนต่ำแถมไม่มีไดรูชัน EGCO ทุ่มอีก 450 ล้าน ซื้อโรงไฟฟ้าแสงอาทิตย์สิงคโปร์
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ภายหลังจากสำนักงานได้ประกาศเรื่องการจัดตั้งกองทุนโครงสร้างพื้นฐาน (อินฟราสตรัคเจอร์ฟันด์) พบว่ามีบริษัทและธุรกิจให้ความสนใจและเข้ามาหารือกับ ก.ล.ต.อย่างต่อเนื่อง เพราะกองทุนดังกล่าวถือว่าเป็นแหล่งระดมเงินที่ดีและมีต้นทุนที่ถูกกว่าแหล่งเงินทุนจากที่อื่นๆ
นอกจากนี้ ในส่วนของบริษัทจดทะเบียน (บจ.) ที่มีการลงทุนในพลังงานทางเลือกก็สามารถที่จะใช้เป็นช่องทางในการระดมเงินแทนการเพิ่มทุนจดทะเบียนได้ เพราะจะไม่มีผลกระทบต่อการลดลงของทั้งราคาหุ้นและสัดส่วนการถือหุ้น 
นางวันดี กุญชรยาคง ประธานกรรมการบริษัท เอสพีซีจี (SPCG) ซึ่งเป็นบริษัทที่ทำโรงไฟฟ้าแสงอาทิตย์รายใหญ่ของประเทศ กล่าวว่า การจัดตั้งกองทุนโครงสร้างพื้นฐานจะเป็นช่องทางหนึ่งในการระดมทุนของบริษัท เพราะถือว่าเป็นแหล่งที่มีต้นทุนต่ำและไม่มีการลดลงของราคาหุ้นตามกำไรที่ลดลงเพราะจำนวนหุ้นที่มากขึ้นซึ่งขณะนี้ให้บริษัทหลักทรัพย์(บล.) กสิกรไทย ทำการศึกษาอยู่และบริษัทจะออกกองทุนนี้แน่นอน ทั้งนี้อาจต้องใช้เวลา เพราะจะเป็นบริษัทแรกที่ดำเนินการ ซึ่งโรงไฟฟ้าที่จะนำมาจัดตั้งกองทุนนั้นจะเป็นโรงไฟฟ้าแห่งที่ 10-16 ซึ่งขณะนี้อยู่ระหว่างการก่อสร้าง หลังโรงไฟฟ้า 9 โรงแรกได้เปิดดำเนินการไปแล้ว 
สำหรับเงินที่ได้มาจะนำไปชำระหนี้คืนธนาคารและที่เหลือจะนำไปลงทุนขยายกิจการต่อ
นายสหัส ประทักษ์นุกูล กรรมการผู้จัดการใหญ่ บริษัท ผลิตไฟฟ้า (EGCO) เปิดเผยว่า ล่าสุดบริษัทได้ลงนามสัญญาซื้อขายหุ้นกับ บริษัท SunEdison Energy Holding (Singapore) เพื่อลงทุนในโครงการโรงไฟฟ้าพลังงานแสงอาทิตย์ของบริษัท เอสพีพี ไฟว์ (SPP5) ขนาดกำลังผลิตติดตั้ง 8 เมกะวัตต์ โดยซื้อหุ้น 99.99% ด้วยเงินลงทุนกว่า 450 ล้านบาท 
อย่างไรก็ตาม การลงทุนครั้งนี้ถือเป็นการลงทุนต่อเนื่องในโครงการโรงไฟฟ้าพลังงานแสงอาทิตย์ 
จากก่อนหน้าได้ลงทุนในโครงการเอสพีพี ทู (SPP2) มีกำลังผลิต 8 เมกะวัตต์ โครงการเอสพีพี ทรี (SPP3) กำลังผลิต 8 เมกะวัตต์ และโครงการเอสพีพี โฟร์ (SPP4) มีกำลังผลิต 6 เมกะวัตต์ 
“ความสำเร็จในการเข้าซื้อหุ้นโครงการ SPP5 จาก SunEdison มีผลทำให้ขณะนี้เอ็กโก กรุ๊ป ลงทุนในโรงไฟฟ้าพลังงานแสงอาทิตย์ตามสัดส่วนการถือหุ้นทั้งหมดรวมเป็น 94.5 เมกะวัตต์ ซึ่งเป็นไปตามเป้าหมาย ในการขยายธุรกิจพลังงานทดแทน ด้วยการเพิ่มกำลังการผลิตไฟฟ้าจากพลังงานหมุนเวียนเป็น 300 เมกะวัตต์ ภายในปี 2558